Den Europæiske Centralbanks retningslinje

af 21. november 2002

om Den Europæiske Centralbanks statistiske rapporteringskrav inden for kvartalsvise finansielle sektorkonti

(ECB/2002/7)

(2002/967/EF)

STYRELSESRÅDET FOR DEN EUROPÆISKE CENTRALBANK HAR -

under henvisning til statutten for Det Europæiske System af Centralbanker og Den Europæiske Centralbank, særlig artikel 5.1, 5.2, 12.1 og 14.3 og

ud fra følgende betragtninger:

(1) For at varetage sine opgaver har Den Europæiske Centralbank (ECB) behov for omfattende og pålidelige kvartalsvise finansielle konti for euroområdets institutionelle sektorer, samt for resten af verden.

(2) ECB skal ifølge statuttens artikel 5.1 med støtte fra de nationale centralbanker (NCB) indsamle den statistiske information, som er nødvendig for at udføre de opgaver, som påhviler Det Europæiske System af Centralbanker (ESCB), enten fra de kompetente nationale myndigheder eller direkte fra de økonomiske enheder. I henhold til artikel 5.2 skal NCB'erne i videst muligt omfang udføre de opgaver, der er beskrevet i artikel 5.1.

(3) En del af den information, som er nødvendig for at opfylde ECB's statistiske krav for så vidt angår kvartalsvise finansielle sektorkonti, indsamles af andre kompetente myndigheder end NCB'erne. Derfor kræver nogle af de opgaver, der skal varetages i medfør af denne retningslinje, et samarbejde mellem ESCB og de kompetente nationale myndigheder i overensstemmelse med statuttens artikel 5.1 og artikel 4 i Rådets forordning (EF) nr. 2533/98 af 23. november 1998 om Den Europæiske Centralbanks indsamling af statistisk information(1).

(4) For at opnå ensartethed bør ECB's krav inden for kvartalsvise finansielle sektorkonti for euroområdet i videst muligt omfang baseres på Fællesskabets statistiske standarder, som er fastlagt i Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab (ENS 95)(2), senest ændret ved Europa-Parlamentets og Rådets forordning (EF) nr. 359/2002(3).

(5) Finansielle konti opstilles på grundlag af forskellige statistikker, og en del af kvartalsdataene er estimater. Ressourcebegrænsninger og begrænsninger i indsamlingssystemerne for disse statistikker indebærer, at der vil skulle gives undtagelser fra denne retningslinje, medmindre der er tale om data, for hvilke der er grundlag for pålidelige estimater.

(6) Overførslen af fortrolig statistisk information fra NCB'erne til ECB foregår i det omfang, der er nødvendigt for udførelsen af ESCB's opgaver. Forskrifterne om tavshedspligt er fastlagt i artikel 8 i Rådets forordning (EF) nr. 2533/98 af 23. november 1998 og retningslinje ECB/1998/NP28 af 22. december 1998 om fællesregler og mindstestandarder med henblik på at beskytte fortroligheden af den individuelle statistiske information, der indsamles af ECB med bistand fra NCB'erne(4).

(7) Det er nødvendigt at fastlægge en fremgangsmåde, der giver mulighed for at foretage tekniske ændringer af bilagene til denne retningslinje på en effektiv måde, forudsat at de pågældende ændringer hverken ændrer det underliggende principgrundlag eller påvirker rapporteringsbyrden. I forbindelse med denne fremgangsmåde vil synspunkterne fra ESCB's Statistiske Komité blive taget i betragtning. NCB'erne kan gennem Den Statistiske Komité foreslå sådanne tekniske ændringer til bilagene i retningslinjen.

(8) I overensstemmelse med statuttens artikel 12.1 og 14.3 udgør retningslinjer fastsat af ECB en integrerende del af fællesskabslovgivningen -

VEDTAGET FØLGENDE RETNINGSLINJE:

Artikel 1

Definitioner

I denne retningslinje forstås ved:

1) "deltagende medlemsstater": medlemsstater der har indført den fælles valuta i overensstemmelse med traktaten om oprettelse af Det Europæiske Fællesskab

2) "euroområdet": de deltagende medlemsstaters økonomiske område samt ECB.

Artikel 2

NCB'ernes statistiske indberetningsforpligtelser

1. NCB'erne indberetter hvert kalenderkvartal data for finansielle aktiver og passiver til ECB, som angivet i bilag I. Dataene skal overholde principperne og definitionerne i ENS 95, medmindre andet er angivet i bilag I.

2. Dataene skal omfatte perioden fra fjerde kvartal 1997 til det kvartal, som overførslen vedrører.

3. Sammen med dataene gives umiddelbart tilgængelige oplysninger om enkelte større begivenheder samt om årsagerne til revisioner, når ændringer af dataene som følge af sådanne enkelte større begivenheder og revisioner udgør mindst 0,1 % af det kvartalsvise BNP i euroområdet.

Artikel 3

ECB's statistiske rapporteringsforpligtelser

ECB meddeler NCB'erne de kvartalsvise finansielle konti for euroområdet, som ECB udarbejder og offentliggør i sin månedsoversigt.

Artikel 4

Rettidighed

1. Data og anden information som angivet i artikel 2 indberettes til ECB senest 130 kalenderdage efter udgangen af det kvartal, som dataene vedrører.

2. Data angivet i artikel 3 meddeles NCB'erne senest første ECB-arbejdsdag efter, at ECB har færdiggjort dataene til offentliggørelse.

Artikel 5

Samarbejde med de kompetente nationale myndigheder

1. Hvis kilden til de data og den information, som er angivet i artikel 2, helt eller delvist, er andre kompetente nationale myndigheder end NCB'er, skal sidstnævnte sammen med disse myndigheder søge at fastlægge hensigtsmæssige samarbejdsformer til sikring af en fast ordning for overførsel af data, der opfylder ECB's standarder og krav, medmindre dette allerede er tilfældet i kraft af national lovgivning.

2. I tilfælde, hvor en NCB i forbindelse med et sådant samarbejde ikke er i stand til at opfylde forpligtelserne i medfør af artikel 2 og 4, fordi den kompetente nationale myndighed ikke har stillet den nødvendige information til rådighed for NCB'en, indleder ECB og NCB'en drøftelser med den kompetente nationale myndighed om, hvorledes denne information kan stilles til rådighed.

Artikel 6

Standarder for overførsel og kodning

NCB'erne og ECB anvender de i bilag II angivne standarder ved overførsel og kodning af data nævnt i artikel 2 og 3. Dette krav er ikke til hinder for, at der efter aftale under særlige omstændigheder kan anvendes andre måder for overførsel af statistisk information til ECB.

Artikel 7

Kvalitet

1. ECB og NCB'erne overvåger og søger at fremme kvaliteten af de data, der indberettes til ECB.

2. ECB's Direktion afgiver en gang årligt beretning til ECB's Styrelsesråd om kvaliteten af de kvartalsvise finansielle sektorkonti for euroområdet.

3. Beretningen skal mindst omhandle dataenes dækningsomfang, overensstemmelse mellem data og de relevante definitioner samt størrelsen af revisioner.

Artikel 8

Undtagelser

1. ECB's Styrelsesråd giver undtagelse for de NCB'er, som ikke er i stand til at opfylde kravene i artikel 2. De meddelte undtagelser er anført i bilag III.

2. En NCB, som har fået undtagelse for et bestemt tidsrum, underretter en gang årligt ECB om de skridt, der er nødvendige for fuldt ud at kunne opfylde indberetningsforpligtelserne.

3. ECB's Styrelsesråd vurderer undtagelserne en gang årligt.

Artikel 9

Forenklet ændringsprocedure

Med inddragelse af Den Statistiske Komités synspunkter kan ECB's Direktion foretage tekniske ændringer af bilagene til denne retningslinje forudsat, at de pågældende ændringer hverken ændrer ved det underliggende principgrundlag eller påvirker indberetningsbyrden.

Artikel 10

Afsluttende bestemmelser

1. Denne retningslinje er rettet til de deltagende medlemsstaters NCB'er.

2. Denne retningslinje træder i kraft to dage efter vedtagelsen.

3. Denne retningslinje offentliggøres i De Europæiske Fællesskabers Tidende.

Udfærdiget i Frankfurt am Main, den 21. november 2002.

På vegne af Styrelsesrådet for ECB

Willem F. Duisenberg

(1) EFT L 318 af 27.11.1998, s. 8.

(2) EFT L 310 af 30.11.1996, s. 1.

(3) EFT L 58 af 28.2.2002, s. 1.

(4) Offentliggjort i EFT L 55 af 24.2.2001, s. 72, som bilag III til afgørelse ECB/2000/12 af 10. november 2000 om offentliggørelse af visse af Den Europæiske Centralbanks retsakter og retlige instrumenter.

BILAG I

>PIC FILE= "L_2002334DA.002702.TIF">

>PIC FILE= "L_2002334DA.002801.TIF">

>PIC FILE= "L_2002334DA.002901.TIF">

>PIC FILE= "L_2002334DA.003001.TIF">

BILAG II

STANDARDER FOR OVERFØRSEL OG KODNING

Ved elektronisk overførsel af statistisk information som angivet i artikel 2, skal NCB'erne anvende den facilitet, som stilles til rådighed af ESCB, og som er baseret på telekommunikationsnettet "ESCB-Net". Det meddelelsesformat, der er udviklet med henblik på denne udveksling af statistisk information, er "Gesmes/CB"-formatet. De enkelte tidsserier kodes ved brug af MUFA-nøglen som vist nedenfor.

MUFA-nøglen

>TABELPOSITION>

BILAG III

UNDTAGELSER MED HENSYN TIL TIDSSERIERNE I BILAG I, TABEL 1-4(1)

1. Aktuelle data(2)

>TABELPOSITION>

2. Historiske data(3)

>TABELPOSITION>

(1) Forkortelser: NFS = ikke-finansielle sektorer (S.11 + S.13 + S.15); GG = offentlig forvaltning og service (S.13); HH = husholdninger, herunder nonprofitinstitutioner rettet mod husholdninger (S.14 + S.15); NFC = ikke-finansielle selskaber (S.11); OFI = andre finansielle formidlere, undtagen forsikringsselskaber og pensionskasser, herunder finansielle hjælpeenheder (S.123 + S.124); ICPF = forsikringsselskaber og pensionskasser S.125).

(2) Undtagelser for aktuelle og historiske data, hvor aktuelle data ikke er til rådighed.

(3) Undtagelser for historiske data, hvor aktuelle data ikke er til rådighed.